Diari Oficial de la Generalitat Valenciana


Sumari del DOGV 9571, del 11-04-2023 (2023/3673)

RESOLUCIÓ de 27 de gener de 2023, del director general de Qualitat i Educació Ambiental, per la qual es formula l'informe d'impacte ambiental del projecte de sondeig Maigmó per al proveïment a urbanitzacions a Tibi, polígon 8, parcel·la 97, al terme municipal de Tibi. Expedient: (2906198) 205/2022/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9571

Data del DOGV
:   11-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/3673


Data del document
:   27-01-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 27 de gener de 2023, del director general de Qualitat i Educació Ambiental, per la qual es formula l'informe d'impacte ambiental del projecte de sondeig Maigmó per al proveïment a urbanitzacions a Tibi, polígon 8, parcel·la 97, al terme municipal de Tibi. Expedient: (2906198) 205/2022/AIA. [2023/3673]  
«Informe d'impacte ambiental  
Expedient: (2906198) 205/2022/AIA.  
Títol: sondeig Maigmó per al proveïment a urbanitzacions a Tibi.  
  
Promotor: Diputació d'Alacant. Àrea de Cicle Hídric.  
Òrgan substantiu: Servei Territorial d'Indústria, Energia i Mines d'Alacant (referència seua ASOSUB /2022/06/03).  
Localització: polígon 8, parcel·la 97, del terme municipal de Tibi.  
  
Antecedents, objecte i descripció del projecte  
El principal punt de subministrament hídric actual de Tibi és l'anomenat pou el Llosar, localitzat en l'aqüífer del Madronyal. A més, es proveeixen des del pou Sarganella, d'Agost, altres urbanitzacions (Maigmó i Bonaire) que en el seu moment es proveïen d'un pou propi, actualment salinitzat i fora d'ús. Davant d'aquesta situació i també per a optimitzar el proveïment d'altres urbanitzacions pròximes, amb la urbanització L'Aljub, amb l'objectiu de tindre un recurs alternatiu que no depenga d'una gestió externa i de captacions allunyades, i minimitzar així les despeses de manteniment i explotació, es va plantejar la construcció d'un pou al costat de la urbanització L'Aljub (expedient 3/2021/AIA d'avaluació d'impacte ambiental i de l'òrgan substantiu ASOSUB 2020/27/03), que no ha donat els resultats esperats.  
Per això, és necessària la perforació d'un nou pou en un altre sector de l'aqüífer objectiu, denominat Vèrtex, segons el mapa de l'aigua elaborat per l'Àrea de Cicle Hídric de la Diputació d'Alacant. Es localitza al terme municipal de Tibi, enfront de la urbanització Maigmó, a l'altre costat de l'autovia A7, en el vessant de la serra Cantal del Pixador, a uns 4.200 m al sud-oest de la població de Tibi i a uns 500 m a l'oest de les urbanitzacions a proveir.  
Es durà a terme la perforació i condicionament d'un sondeig vertical de 305 m de profunditat, per a la captació d'aigües subterrànies, realitzat a rotopercussió directa, i el posterior aforament per a avaluar les possibilitats d'explotació. A més dels treballs de perforació, es durà a terme un condicionament i intubació, desenvolupament, un assaig de bombament i un reconeixement videogràfic.  
Els diàmetres de perforació i intubació inicialment previstos són els següents:  
Perforació: de 0 a 120 m (381 mm, per a embocadura); de 12 a 305 m (220 mm).  
Intubació: de 0 a 12 m (canonada d'acer al carboni de 250 mm de diàmetre i 6 mm de grossària de paret per a embocadura); de 0 a 305 m (canonada d'acer al carboni de 180 mm de diàmetre i 5 mm de grossària de paret).  
Està previst que el sondeig capte l'esmentat aqüífer Vèrtex, concretament la formació geològica permeable formada per calcarenita del cretàcic inferior (aptià - albià). Respecte de les masses d'aigua catalogades per la Confederació Hidrogràfica del Xúquer, el sondeig es localitza en la 080.186 Serra del Sit.  
El cabal estimat és d'uns 3 l/s i el volum anual d'explotació de l'ordre de 15.000 m³. Assenyalen que una vegada dut a terme l'assaig de bombament es podrà determinar amb més exactitud aquests paràmetres d'explotació. No obstant això, serà la concessió administrativa que siga atorgada per part de l'organisme de conca la que definisca el cabal i el volum d'explotació.  
A l'inici de les obres, es condicionarà la plataforma de perforació amb retirada dels arbres que impedisquen les maniobres necessàries per a la correcta execució d'aquestes a la parcel·la on es localitzen les obres, així com anivellament mitjançant excavació i rebliment de la superfície necessària per a la instal·lació de la sonda de perforació, a més del condicionament del camí d'accés. La bassa de llots, que emmagatzemarà el terreny triturat procedent de la perforació i compost per roca calcària i argiles, que es considera un material totalment inert i innocu, té un volum previst de 26 m³ que indica que és el doble del volum previst de la perforació, i quedarà tapada amb el terreny de la pròpia excavació de la bassa. El terreny sobrant de l'excavació s'expandirà per la parcel·la agrícola adjacent formada pel mateix terreny, amb el que l'estat de les obres una vegada acabades es considera irrellevant pel que fa a la possible afecció al medi paisatgístic o a l'hàbitat d'espècies.  
  
S'especifica en la documentació que el projecte d'obra preveu exclusivament la perforació i condicionament interior del sondeig i el posterior aforament per a avaluar les possibilitats d'explotació. Destacant que per a la fase d'explotació del sondeig s'haurà de realitzar un nou projecte que preveja la seua instal·lació electromecànica, connexió a la font de proveïment energètic i connexió al depòsit pròxim, però que es tracta d'un projecte independent del que s'avalua ací.  
  
En el punt on es pretén realitzar el sondeig no existeixen infraestructures que pogueren veure's afectades per la perforació pretesa.  
  
Tramitació administrativa  
L'11.11.2022 té entrada un escrit del cap del Servei Territorial d'Indústria, Energia i Mines d'Alacant (exp. ASOSUB/2022/06/03) on adjunta el projecte i el document ambiental, a fi de ser sotmés al procediment d'avaluació ambiental simplificada segons l'annex II, grup 3, de la Llei 21/2013, de 9 de desembre, d'avaluació ambiental.  
  
Després de consulta realitzada el 23.11.2022, es va rebre el 14.12.2022 la Resolució del director general de Medi Natural i Avaluació Ambiental de 13.12.2022, d'acord amb el Decret 60/2012, de 5 d'abril, del Consell, en el sentit que l'actuació sol·licitada no tindrà efectes apreciables sobre la Xarxa Natura 2000 i, consegüentment, no requereix ser sotmesa a avaluació detallada d'efectes sobre aquesta. I indica en aquesta resolució les consideracions que s'exposaran en l'apartat de consideracions ambientals de la present resolució.  
Després d'examinar la informació continguda en l'expedient, s'estima que aporta elements de judici suficients per a continuar el procediment d'avaluació ambiental simplificada.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
Característiques del projecte  
a) Durant la fase d'execució, la superfície afectada serà l'ocupada per l'equip de perforació, maquinària, accessoris i bassa de llots (superfície d'uns 20 x 20 m), l'afecció de la qual desapareixerà tan prompte es desmunten i retiren aquests. Una vegada finalitzada l'obra de perforació i la seua instal·lació, el sondeig no requerirà més condicionament que construir el cap de pou. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
b) Es proposa com a termini d'execució, considerat com a òptim i suficient per a la terminació de les obres, una estimació de tres mesos a partir de la signatura de l'acta de comprovació de replanteig i autorització de començament.  
c) Els residus que es generaran durant les obres procedeixen principalment dels detritus extrets de la perforació d'un sondeig de 305 m de profunditat, consistents en roca triturada que s'emmagatzemaran en una bassa excavada al costat del pou. Es tracta d'un residu inert, que quedarà depositat en la bassa de llots, que una vegada finalitzada la perforació es recondicionarà, estenent-se i anivellant-se. Els residus procedents de la perforació del sondeig poden classificar-se com 01 05 04 (llots i residus de perforacions que contenen aigua dolça) i els de l'excavació de la bassa com 17 05 04 (materials naturals excavats). No obstant això, la naturalesa litològica de tots dos és molt similar i, en els dos casos són residus inerts. D'altra banda, es generaran xicotetes quantitats de residus perillosos per l'ús de bidons de combustible, lubrificants i recanvis, generats per la maquinària: 15 02 02\* (absorbents, materials de filtració) i 15 01 10\* (envasos que contenen restes de substàncies perilloses o estan contaminats per aquestes).  
d) Respecte a l'acumulació d'efectes negatius respecte a altres projectes, no s'exposen consideracions relatives a aquests. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
  
Ubicació del projecte  
a) El sondeig es localitza al municipi de Tibi (Alacant) i es troba el punt de perforació en les coordenades UTM (ETRS 89) FUS 30: X = 708.747; Y = 4.264.243 i Z = 695 ± 5 msnm. No requereix l'execució de nous accessos, ja que per a accedir al punt de sondeig es prendrà la carretera CV 815 i en el km 18 s'agafa un camí que únicament requerirà la seua adequació, el qual després de recórrer 400 m arriba al punt de sondeig.  
b) Segons el visor cartogràfic de la Generalitat Valenciana, l'emplaçament es troba en una zona classificada com a zona rural protegida municipal (forestal, paisatgística, mediambiental: ZRP-NA-MU) afectada per sòl forestal no estratègic del PATFOR, a uns 12 m de sòl forestal estratègic. Està inclòs en el paisatge protegit de la Serra del Maigmó i Serra del Sit, en el paisatge de rellevància regional PRR20: serres de l'interior d'Alacant, Mariola, Maigmó i Penya Roja, en el conjunt paisatgístic del grup 8: foies, serres i valls de l'interior d'Alacant. No obstant això, donada l'escassa entitat i àmbit espacial del projecte, així com les mesures d'integració paisatgística a adoptar, no és previsible afecció paisatgística a ressenyar.  
Quant a altres afeccions territorials, l'actuació no afecta espais naturals protegits, camins ramaders o forests d'utilitat pública, i està situat a una distància d'uns 12 m de la forests catalogada d'utilitat pública AL016 de Ragil i Maigmó.  
El projecte es troba inclòs en els espais integrants de la Xarxa Natura 2000 zona d'espacial protecció per a les aus denominada ZEPA ES 0000458 Maigmó i Serres de la Foia de Castalla declarada per Acord de 5 de juny de 2009, del Consell, d'ampliació de la xarxa de zones d'especial protecció per a les aus (ZEPA) de la Comunitat Valenciana. (DOGV 6031, 09.06.2009).  
En aquest sentit, el director general de Medi Natural i Avaluació Ambiental mitjançant Resolució de data 13.12.2022, determina que l'actuació sol·licitada no tindrà efectes apreciables sobre la Xarxa Natura 2000, per la qual cosa no requereix que siga sotmesa a avaluació detallada d'efectes sobre aquesta. I indica en aquesta resolució les consideracions següents:  
- Assenyala que en l'apartat de mesures preventives, correctores o compensatòries especifica que «la principal mesura considerada és no realitzar les obres durant el període comprés entre l'1 de març i el 30 de juny, entenent-se aquest període com el més sensible per a l'avifauna. En els desmunts i excavacions, tant per al condicionament de la plataforma de perforació, com del camí d'accés, s'intentarà minimitzar els residus generats especialment amb la màxima utilització possible en obra dels terrenys d'excavació susceptibles de ser emprats per a l'aplanament de l'esplanada i el camí. També s'hauran d'ajustar els desmunts al mínim necessari per a tindre una plataforma de perforació operativa». Ressalta el fet que la perforació d'aquest sondeig té una afecció molt puntual en temps i espai i que, no obstant això, el projecte haurà de tindre en compte que en cas d'haver d'instal·lar traçat elèctric aeri dins de l'àmbit de les zones de protecció de l'avifauna haurà de complir les prescripcions tècniques antielectrocució i mesures anticol·lisió establides en el Reial decret 1432/2008.  
  
Per la seua proximitat a l'autovia del mediterrani A-7, a la CV-827 i CV-815 i camins rurals, es pot accedir a la parcel·la del punt de sondeig sense previsió de realització de nous camins.  
- L'hàbitat 6220\*, zones subestèpiques de gramínies i anuals de la Thero-Brachypodietea, com es tracta d'un hàbitat que es troba àmpliament representat a la Comunitat Valenciana, no es considera que implique una gran afecció a la conservació d'aquest hàbitat.  
Respecte a la resta de possibles afeccions derivades de la seua ubicació: no es troba afectada per risc d'inundació del PATRICOVA. En la cartografia d'àrees crítiques contra el canvi climàtic de la cartografia de la Generalitat Valenciana, es troba en una zona corresponent a l'àrea de recàrrega d'aqüífers a millorar. La permeabilitat del sòl està catalogada com a alta. La vulnerabilitat a la contaminació de les aigües subterrànies en la zona de projecte està qualificada com a baixa, d'acord amb la cartografia temàtica (antiga COPUT).  
c) Indica en la documentació que no s'han trobat evidències de l'existència d'elements integrants del patrimoni en la zona d'actuació. Per tant, l'afecció de l'actuació sobre el patrimoni cultural es considera nul·la. Malgrat l'anterior, si en el transcurs de les obres es localitzara alguna resta arqueològica o paleontològica, es comunicarà a l'òrgan competent en patrimoni cultural de la Generalitat Valenciana perquè condicione les accions a seguir per a la protecció d'aquesta troballa. Cal assenyalar que, si escau, cal complir el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
  
  
Característiques del potencial impacte  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls) amb un efecte temporal d'una setmana i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, i és poc probable que puguen arribar a tindre efectes ambientals de consideració.  
b) No es preveu que el sondeig produïsca cap alteració sobre els components del medi, ni modificació que afecte la dinàmica general de l'ecosistema una vegada posat en funcionament. I s'indica que no es modificarà de manera rellevant el balanç de l'explotació de l'aqüífer.  
  
c) En relació amb el paisatge i la seua afecció al paisatge protegit, en la documentació s'indica que en aquest cas no es considera una alteració significativa del paisatge, ja que es tracta d'una alteració de tipus temporal, per la curta duració de les obres, causada per la presència de la maquinària necessària per a realitzar la perforació i l'espai alterat per l'ocupació d'aquesta. Atés que es tracta d'una zona allunyada de qualsevol nucli urbà, es considera un impacte mínim de tipus negatiu compatible. No obstant això, considera l'adopció de mesures d'integració paisatgística de les obres indicant que en els terrenys afectats per les obres es recuperarà el relleu original i la capa superior de terra vegetal. Valora que tindrà un impacte visual mentre siga present la maquinària en l'obra. Aquest impacte no serà d'especial rellevància a causa de la curta duració de les obres.  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus, més enllà del detritus generat per la perforació que, per la seua escassa magnitud, caràcter terrigen i naturalesa inerta, no constituirà un problema d'eliminació.  
No es preveu la generació d'un altre tipus de residus excepte els procedents d'eventuals tasques de manteniment de la maquinària (olis, filtres, etc.), que en cas de produir-se seran gestionats a través de gestor autoritzat.  
e) No s'especifica en el document ambiental la manera de realitzar el seguiment que garantisca el compliment de les indicacions i mesures protectores i correctores contingudes en aquest document.  
Per tant, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
No obstant això, cal assenyalar que aquesta avaluació únicament es refereix al projecte d'investigació de sondeig presentat, sense perjudici que l'activitat posterior per aplicació de legislació sectorial li puga correspondre algun procediment d'avaluació ambiental, qüestió que no és possible determinar amb la documentació presentada.  
  
Consideracions jurídiques  
L'obra de perforació per al sondeig d'investigació per a la captació d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II, grup 3.a.3r de la Llei 21/2103, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II, de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que l'execució del Projecte per a sondeig Maigmó per al proveïment a urbanitzacions a Tibi, que s'ha de realitzar al polígon 8, parcel·la 97, del terme municipal de Tibi (Alacant), promogut per la Diputació d'Alacant, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'aquest informe, en particular:  
  
1r) Aquesta avaluació es realitza exclusivament sobre el projecte de sondeig; les actuacions que es requerisquen per a la fase d'explotació del sondeig no estan emparades per aquesta resolució, en el cas en què estiguen incloses entre els supòsits sotmesos a algun procediment d'avaluació d'impacte ambiental.  
2n) Tenint en compte l'afecció a terreny forestal, s'haurà d'observar el compliment del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
3r) S'hauran de tindre en compte les consideracions indicades en la Resolució de data 13.12.2022 relatives als efectes sobre la Xarxa Natura 2000 anteriorment exposada. Amb especial esment a la mesura considerada de no realitzar les obres durant el període comprés entre l'1 de març i el 30 de juny, ja que és el període més sensible per a l'avifauna  
  
4t) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la conselleria competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
5é) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produeixen, el promotor de l'obra haurà de reparar els desperfectes i, si escau, indemnitzar els afectats pels perjudicis ocasionats.  
6é) El material extret del sondeig està classificat amb el codi LER 01 05 04 (llots i residus de perforacions que contenen aigua dolça) i el de l'excavació de la bassa amb el codi LER 17 05 04 (materials naturals excavats). Segons la normativa, encara que siguen de naturalesa molt similar, i els dos inerts, els materials d'excavació disposen de regulació específica i hauran de gestionar-se per l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de rebliment i obres diferents a aquelles en les quals es van generar. També podria realitzar-se de conformitat amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció com es preveu en l'article 3.1.a. El terreny haurà de ser restaurat i haurà de quedar amb la seua morfologia anàloga a la inicial.  
  
7é) S'haurà d'incloure un annex al document ambiental en el qual s'especifique la manera de realitzar el seguiment que garantisca el compliment de les indicacions i mesures protectores i correctores contingudes en aquest document.  
8é) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, ensulsiades en el pou, etc.) s'haurà de clausurar i segellar, així com restaurar el terreny a la seua situació original ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
9é) S'haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 27 de gener de 2023.- El director general de Qualitat i Educació Ambiental: Joan Piquer Huerga.»